《挽旌节高母二十四韵》
清代·吕庄颐

列女添薪传，骚坛续旧辞。地因梁案著，名共柳丸垂。

闻昔缡初梁，相依日正迟。盐齑儒素味，栉纵大家仪。

世忽桑田改，人惊堠火驰。弃繻知己矣，击楫怅何之。

济否重吾力，行乎仗子随。断魂啼杜宇，归梦绝隃糜。

发署凭谁解，城崩未可期。牛衣零独泪，马革失双尸。

镜破鸾悲影，巢空燕认丝。余生惟十指，惜死为诸儿。

芝砌看三秀，萱堂借一枝。移忠仍作孝，以母却兼师。

荻画钩如铁，羊埋舌在瓷。挽车桓氏妇，扃户狄家姨。

菽水贫堪辨，兰膏读自支。誉推元季并，节表郝钟宜。

此父还生此，斯人不愧斯。夜台云寂寂，华表鹤翨翨。

薤露歌难挽，冰霜报有时。清风江上岭，明月井边祠。

岂羡鸳鸯冢，偏须常棣碑。赋诗遥再拜，酬酒问秋湄。

作者简介：吕庄颐，字恂令，无锡人。阳子阳明季进士，官佥事。有官声，著有《砚红集》。